फोंडेंः कुळण- सावयवेऱ्यां अशोक सावयकार हांच्या घरा कुशीच्या माडार कवाळ्यांत आडकून उरिल्लो बिबटो आयतारा मध्यान रातीर 2. 30 वरांच्या सुमाराक सकयल देंवलो. ताका लागून दीसभर सुरू आशिल्लें नाट्य सोंपलें. दीसभर माडार आडकून उरिल्लो बिबटो तानेल्लो आनी भुकेल्लो लेगीत. काळखाचो फायदो घेवन तो माडा वयल्यान देंवलो आनी थेट रानांत धांवलो.
 मेळिल्ले म्हायती प्रमाण शेनवारा रातीं तानेल्लो बिबटो उदकाच्या सोदांत लोकवस्तींत आशिल्ले बागायतींत आयिल्लो. पूण वाठारांतली पोशिल्लीं सुणीं ताच्या फाटल्यान धांविल्ल्यान तो जिवाच्या आकांतान माडार चडलो. पूण ते रातीं तीं सुणीं थंयच माडा पोंदां बसून राविल्ल्यान बिबट्याक सकयल देंवपाचें धाडस जालें ना. दुसऱ्या दिसा म्हणल्यार आयताराय तो वयरूच उरलो. रान खात्याच्या अधिकाऱ्यांक हाची खबर मेळटाच सुमार 15 कर्मचारी थंय दाखल जाले. फोंडें रान खात्याचे अधिकारी दीपक तांडेल हांच्या मार्गदर्शना खाला कर्मचाऱ्यांनी बिबट्याक सकयल काडपाचो यत्न केलो, पूण बिबट्यान तांकां आदार करूंक ना. रात जाले उपरांत रान खात्याचे आनीक 7 कर्मचारी घडणुकेचे सुवातेर आयले. कर्मचाऱ्यांनी वाठारांतल्या लोकांक घरांतल्यो लायटी बंद करपाची विनवणी करून बिबट्याक सकयल देंवपाची संद दिली. अखेर रातच्या 2. 30 वरांच्या सुमाराक भुकेन तळमळपी बिबटो सकयल देंवलो आनी रानाचे दिशेन गेलो. फोंडें रान विभागाचे अधिकारी दीपक तांडेल हांणी हे विशीं अदीक म्हायती दितना सांगलें, बिबट्याक सकयल देंवोवपाचे खूब यत्न केले. पूण दिसाचे केल्ले प्रयोग येसस्वी जावंक नात. अखेर राती वेळार त्या वाठारांतल्या घरांतल्यो सगळ्यो लायटी बंद करून बिबट्याक पळून वचपाची संद दिली. हे संदीचो लाव घेवन बिबटो रातच्या सुमार 2. 30 वरांचेर सकयल देंवलो आनी रानांत गेलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 